recursal/SuperWikiNEXT-32B huggingface dataset:
Die ***Dongedijk*** het op 15 Augustus 2000 omgekantel naby Port Said, ondanks gunstige weersomstandighede. Die skip is bedryf deur Navigia Shipping uit Groningen.

Bou
---

Die skip, 'n Conofeeder 340, is in 1999 gebou deur Tille Scheepsbouw in Kootstertille. Die skip word op 23 Desember 1999 te water gelaat en op 4 Maart 2000 in gebruik geneem.

Ramp
----

Op 11 Augustus 2000 vertrek die *Dongedijk* uit Latakia, Sirië onderweg na Port Said. Al voor sy aankoms in Latakia het die skip 'n laaiplan gekry vir Port Said. Aangesien dié nie voldoen het aan die vereise vir stabiliteit nie, is besluit om eerder 12 houers nie te laai nie.

Vroegoggend op 14 Augustus meer die *Dongedijk* in Port Said vas. Hier word vraghouers op- en afgelaai. Die stabiliteit blyk baie marginaal te wees volgens die stabiliteitsrekenaarprogram. Die werklike dieptegang was ook groter as wat die stabiliteitsprogram bereken het volgens van die gegewens oor die massa van die houers.

Op die oggend van 15 Augustus, omstreeks 08:30, vertrek die *Dongedijk* weer op pad na Latakia. Om 09:00 kom die loods aan boord. Om 09:35 word 'n klein koerswysiging ingesit na bakboord. Na 5 minute kantel die skip skielik skeef oor na stuurboord, hoewel die weer baie goed was. Oor die VHF word hulp gevra van *Port Said Port Control*. Hulp is spoedig verleen deur 'n sleepboot, 'n loodsboot en 'n skip van die Egiptiese Vloot. Ondertussen het die skip ongeveer 50º begin kantel. Om 09:50 besluit die kaptein om die skip te verlaat. Om 10:05 stap die kaptein laaste van sy skip af, waarna ál die bemanning veilig aan wal gebring word.

Aangesien die skip in die aanloop van die Suezkanaal lê, word die skip se sleeptou aan die Egiptiese owerhede oorgelaat. Om 11:40 word die skip op 'n sandbank ten ooste van die kanaal vasgemeer. Die dag word begin met die aflaai van die houers. Hierna word begin met berging deur Port Said Shipyard, 'n onderdeel van die Suez-kanaalowerheid. Op 4 September word die skip gesleep na Port Said waar dit op 6 September vasgemeer word by die skeepswerf.

Ondersoek
---------

Die Nederlandse Skeepsvaartinspeksie stel ondersoek in na die oorsaak van die skeepsramp. Hieruit kom na vore dat die werklike massa van die lading 3358 ton was, in plaas van die 3182 ton volgens die laaipapiere, 'n verskil wat 'n wesentlike verskil in dieptegang veroorsaak het.
**Estadio Municipal Vero Boquete de San Lázaro**, voorheen Estadio Multiusos de San Lázaro genoem, is 'n veeldoelige stadion in Santiago de Compostela, Spanje. Dit word meestal vir sokkerwedstryde gebruik en is die tuisveld van SD Compostela. Dit het 'n kapasiteit van 16 666 en die baan se afmetings is 105 by 68 meter (344 voet × 223 voet).

Fasiliteite
-----------

Die stadion is in die oostelike voorstad San Lázaro geleë en is 'n veeldoelige arena wat hoofsaaklik vir sokkerwedstryde gebruik word. Die stadion is ovaalvormig en het 'n terrakottakleurige dak wat aan die westekant styg om die regisseursitplekke en persfasiliteite op 'n tweede vlak op te neem. Die veld is omring deur 'n atletiekbaan van 400 m, wat in Spaanse stadions relatief ongewoon is. Die meerderheid van die 16 666 sitplekke is op 'n enkele, onderdakvlak opgeneem.

Geskiedenis
-----------

Die eerste wedstryd het op 24 Junie 1993 plaasgevind, toe 'n vierrigtingtoernooi aangebied is, met Deportivo de La Coruña, CD Tenerife, CA River Plate en São Paulo FC. Deportivo en River Plate het in die eerste wedstryd gespeel en Bebeto het die eer gehad om die eerste doel aan te teken.

Op 8 November 2018 is die stadion herdoop om hulde te bring aan Vero Boquete, Spaanse sokkerspeler.
Die **Harrier**, informeel na verwys as die **Harrier Jump Jet**, is 'n familie van straleraangedrewe aanvalsvliegtuie wat in staat is tot vertikale/kort opstyg en landingsoperasies (V/STOL). Die Harrier is oorspronklik ontwikkel deur die Britse vervaardiger Hawker Siddeley in die 1960's, en het na vore getree as die enigste werklik suksesvolle V/STOL-ontwerp. Dit ten spyte van die feit dat dit 'n subsoniese vliegtuig is, in teenstelling met meeste van sy mededingers. Dit is ontwerp om van geïmproviseerde basisse te bedryf, soos parkeerareas en oopgekapte woude, sonder groot en kwesbare lugbasisse. Later is die ontwerp aangepas vir hul gebruik vanaf vliegdekskepe.

Daar is twee geslagte en vier hoofvariante van die Harrierfamilie, wat ontwikkel is deur vervaardigers in beide die Verenigde Koninkryk en die VSA 

Die Hawker Siddeley Harrier is die eerste generasie-weergawe en is ook bekend as die AV-8A Harrier. Die Sea Harrier is 'n vlootaanvals-/lugverdedigingsvegter. Die AV-8B en BAE Harrier II is die onderskeie Amerikaanse en Britse weergawes van die tweede generasie Harriervliegtuig.

Operasie
--------

Die Harrier Jump Jet is in staat om vertikaal op te styg, maar kan dit slegs vermag indien minder as die maksimummassa gelaai is. In die meeste gevalle word 'n kort opstyg uitgevoer met behulp van aërodinamiese lig om vorentoe spoed te bereik. Dit is ook meer brandstofekonomies as 'n vertikale opstyg. Op vliegdekskepe word 'n ski-spring oprit ingespan aan die boeg van die skip ten einde die vliegtuig in die lug in te help.

Landings word heeltemal anders uitgevoer. Hoewel 'n konvensionele landing moontlik is, is die spoedreeks waarbinne dit gedoen kan word smal, as gevolg van 'n relatief kwesbare onderstel. Operasioneel, word 'n naby-vertikale landing met effense vorentoe-spoed verkies.

Vervanging
----------

In 2010 is aangekondig dat die Britse Lugmag en Vloot hulle oorblywende Harriers teen 2011 uit diens sal onttrek.

In 2016 het die Indiese Vloot hul laaste 11 Sea Harriers onttrek, wat vanaf die *Viraat* (voorheen die HMS *Hermes*) geopereer het, ten gunste van die MiG-29K.

Galery
------

* Die Hawker P. 1127, voorganger van die HarrierDie Hawker P. 1127, voorganger van die Harrier
* 'n RAF Harrier GR3 op uitstalling by Bletchley Park, Engeland'n RAF Harrier GR3 op uitstalling by Bletchley Park, Engeland
* Royal Navy Sea Harrier FA2s van 801 Vlootlugeskader op die dek van die HMS Illustrious in die Persiese GolfRoyal Navy Sea Harrier FA2s van 801 Vlootlugeskader op die dek van die HMS *Illustrious* in die Persiese Golf
* Die Amerikaanse Marinierskorps se AV-8B HarrierDie Amerikaanse Marinierskorps se AV-8B Harrier
* 'n AV-8B Harrier land aan boord Principe de Asturias'n AV-8B Harrier land aan boord Principe de Asturias
* RAF Harrier GR9 arriveer by RIAT 2008RAF Harrier GR9 arriveer by RIAT 2008
* 'n Spaanse Vloot AV-8S Matador vliegtuig'n Spaanse Vloot AV-8S Matador vliegtuig
* Verenigde State Marinierskorps AV-8A's van die VMA-231 in 1980Verenigde State Marinierskorps AV-8A's van die VMA-231 in 1980
Inheemse woud in die Harold Porter Botaniese Tuin.
Die **Harold Porter Botaniese Tuin** is bekend om die Kaapse fynbos.

Hierdie tuin lê in die Kogelberg-natuurreservaat, by Bettysbaai en langs Clarence-rylaan (R44). Dit beslaan amper 200 ha en strek van die berge tot by die kus. Met wandelpaadjies kan die kranse, klowe, heideveld, woud, stroompies en bergpoele bereik word. Buiten die fynbos, is daar al 60 voëlspesies aangeteken en kom daar ystervarke, muskeljaatkatte, muishonde, dassies, bobbejane en slange voor.

In 1939 het Harold Nixon Porter, Jack Clarence en Arthur Youldon die beheer gekry oor 'n stuk grond tussen Rooiels en Palmietrivier. Na Porter se dood het dit in 1959 onder beheer van SANBI gekom. Die plaaslike munisipaliteit het later aanliggende stukke grond by die tuin gevoeg.

Galery
------

* Waboom (Protea nitida)Waboom (*Protea nitida*)
* Kaapboekenhout (Rapanea melanophloeos)Kaapboekenhout (*Rapanea melanophloeos*)

Bibliografie
------------

|  |  |
| --- | --- |
|  | Wikimedia Commons bevat media in verband met ***Harold Porter National Botanical Garden***. |

* www.kbrc.org.za
* www.sanbi.org
* Bird List / Voëllys, Harold Porter Botaniese Tuin

| * l
* b
* w
Suid-Afrikaanse nasionale botaniese tuine |
| --- |
| Durban Botaniese Tuin • Hantam Botaniese Tuin • Harold Porter Botaniese Tuin • Johannesburgse Botaniese Tuin • Karoo Woestyn Nasionale Botaniese Tuin • Kirstenbosch • KwaZulu-Natal Botaniese Tuin • Laeveld Botaniese Tuin • Makana Botaniese Tuin • Manie van der Schijff Botaniese Tuin • Noordwes-Universiteit Botaniese Tuin • Pretoria Botaniese Tuin • Tuinroete Botaniese Tuin • Universiteit Stellenbosch Botaniese Tuin • Universiteit van KwaZulu-Natal Botaniese Tuin • Vrystaat Botaniese Tuin • Walter Sisulu Nasionale Botaniese Tuin | Vlag van Suid-AfrikaVlag van Suid-Afrika |

Koördinate: 34°21′06″S 18°55′37″O﻿ / ﻿34.35167°S 18.92694°O﻿ / -34.35167; 18.92694
'n Dakterras op 'n plat dak in Amsterdam
'n Dakterras van 'n riad in Marokko
'n Dakterras op 'n Paryse dak
Twee dames geniet die herfssonnetjie op 'n dakterras in Salling, Denemarke
'n **Dakterras** is die ingerigte ruimte bo-op 'n plat dak of 'n plat gedeelte van 'n dak (soos bo-op 'n motorhuis) wat in die opelug vir tuinmaak of as 'n ontspanningsterrein geskik is. 'n Dakterras is dus nie 'n uitsteeksel van 'n gebou soos 'n balkon nie. 'n Dakterras het ook gewoonlik geen dak nie.

### Voordele en nadele

Die dakterras kom veral tot sy reg in digbevolkte en digbeboude stede waar die aanlê van grasperke, tuine of parke aan die skraal kant is. Met mooiweer bied die dakterras van 'n woning (of woonstel) byna doodse stilte, soms tot 360º-uitsig oor die stad, 'n onbelemmerde uitsig op die sterrehemel, volop son en, bowenal, privaatheid, weg van die rumoer benede. Maar helaas nie van die natuurlewe, met name voëls, nie. 

Natuurlik is hierdie stukkie paradys in die kleine aan die elemente uitgelewer. Die vloerbedekking van die loopvlak is aan wind en weer (ook UV-strale) blootgestel en verdien ekstra sorg en aandag. Die duursaamste materiaalkeuse is aan te beveel.
Ook moet hetsy die boumateriaal lig genoeg wees (soos 'n houtdek wat met verloop van tyd sal verbleik), hetsy die draagkonstruksie sterk genoeg wees om hierdie ekstra gewig te kan dra. 'n Regte grasperk is hopeloos te swaar (en onprakties) en 'n lappie kunsgras is veel beter.

Sonder byna 'n druppel skadu is die temperatuur tot 5ºC warmer op die dak as op die grond. Die sagte suisende briesie onder kan hoër op in 'n tierende stormwind ontaard; rukwinde kan die ligte plastiekstoele en -tafel skep. Juis weens hierdie volop wind en son verdamp die water vinniger vir dakplante. Ook hoërige plante (soos boomaalwyne in potte geplant) groei windskeef.

Swaar blombakke en swaar fokuspunte word dikwels op die grense van die ontwerp geplaas (dus, op die mure). Hierdie blombakke moet dan stewig geanker of ingebou wees, anders beteken dit 'n voetganger se dood. Waterfonteintjies moet liefs kettings gebruik waarteen die water kan afdrup.

Benewens meubels wat buite staan en sal natreën, is waterdigting van kardinale belang; die reënwater kan in elke hoekie en krakie deursyfer. Klam kolle slaan dan op die mees ongeleë plekke uit. Die reënwater kan egter op 'n slim wyse opgevang en vir latere gebruik geberg word.
Sir Langham Dale, later superintendent-generaal van onderwys in die Kaapkolonie, na wie Dale-kollege genoem is.
**Dale-kollege** is 'n sekondêre staatskool vir seuns op King William's Town in die Oos-Kaap, Suid-Afrika.

Dis skool is in 1861 gestig en etlike jare later genoem na sir Langham Dale (1826–1898), superintendent-generaal van onderwys in die Kaapkolonie en vroeër (van die ouderdom van 22) hoogleraar aan die Suid-Afrikaanse Kollege in Kaapstad. Die skool se hoeksteen is op 6 September 1877 gelê deur sir Bartle Frere, goewerneur van die Kaapkolonie. Onder ou bedeling is net wit leerders tot Dale-kollege toegelaat. Die skool is vroeg in die 1990's oopgestel vir alle rasse, maar nadat die dorp se wit bevolking drasties afgeneem het (van 2 881 in 2001 se sensus tot 1 892 in 2011 s'n) het Dale binne sowat 20 jaar amper uitsluitlik swart leerders gehad.

Dale se susterskool, die Hoër Meisieskool Kingsridge, gestig in 1875, het tot Oktober 2004 as die Hoër Meisieskool Kaffrarië (Eng.: *Kaffrarian High School for Girls*) bekendgestaan. Dié naam is verander omdat "Kaffrarië" (wat "land van die Kaffers" of "Kafferland" beteken) as kwestend beskou word.

Dale se 98 matrikulante het in 2012 'n 88,8%-slaagsyfer behaal, 2013 se 93 'n 93,5%-slaagsyfer en 2014 se 114 'n 91,2%-slaagsyfer. Die skool was in 2015 onder die top 20 rugbyskole in die land op FNB se ranglys. Middel 2015 was Dale die Suid-Afrikaanse skool wat die 14de meeste Springbokke opgelewer het sedert 1906, naamlik sewe.

Bronne
------

* (en)  Schirmer, Peter. *Die Beknopte Geïllustreerde Ensiklopedie van Suid-Afrika*. Johannesburg: Central News Agency (Pty) Ltd.
* (en)  Die skool se webtuiste. URL besoek op 11 Mei 2016.
|  |
| --- |
| #F0EAD6 |

**Eierdopwit** is 'n kleur, 'n geelgrystintsel van wit, wat sy naam kry van die ooreenkoms met die kleur van wit hoendereiers. Die naam "eierdopwit" word gewoonlik slegs gebruik wanneer daar verwys word na muurverf. Dit is saam met af-wit (beige) een van die standaardbinnenshuise verfkleure wat gebruik word in baie wonings in die Verenigde State van Amerika en Europa, omrede dit 'n duursame afwerking bied wat nie maklik vlekke van sigaretrook en vingerafdrukke uitwys nie.

In 1987 is die kleur "eierdopwit" ingesluit in die X11-kleurlys, wat na die uitvinding van die wêreldwyeweb in 1991, bekend staan ​​as die X11-kuberkleure.

Kleurkoördinate
---------------

Volgens verskeie kleurskemas word **eierdopwit** as volg voorgestel:

| Model | Koördinate |
| --- | --- |
| *Heksadesimale kode* | #F0EAD6 |
| RGB-kleurmodel | (240, 234, 214) |
| CMYK | (0, 2, 11, 6) |
| HSV | (46°, 11%, 94%) |

Sien ook
--------

* Lys van kleure

  


| * l
* b
* w
Kleurskakerings van wit |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Wit | Beige | Bloeiselwit | Eierdopwit | Ivoor | Linne | Navajowit | Room | Sneeu | Spookwit |  |
|   |   |   |   |   |   |   |   |   |   |  |

 |

  



|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

 |
Privaateiendom naby Ludwigshafen am Rhein, Duitsland
**Eiendom** (die eiendom) is die reg van 'n regsonderdaan om oor 'n saak (stuk grond, voorwerp, bedrag geld ens.) na eie goeddunke te beskik. Eiendom van 'n natuurlike persoon heet insbesonder privaateiendom; eiendom van 'n gemeenskap of staat heet gemeenskaplike of kollektiewe eiendom. Die reghebbende van die eiendom van 'n saak word die eienaar genoem.

In die reg word eiendom onderskei van besit, aangesien 'n persoon slegs feitelik *kon* beskik oor 'n saak — die saak kan byvoorbeeld ook geleen, gehuur of gesteel wees.

Die regulering van eiendom is een van de mees fundamentele onderdele van 'n maatskappyordening, omdat dit die ekonomiese verhoudings bepaal: bv. wie is die eienaar van skaars produksiemiddele soos grond, grondstowwe en nywerheid? Hierdie vraag het in die loop van die geskiedenis baie konflikte opgelewer, wat wissel van filosofiese debatte tot oorlogvoering.

Algemeen
--------

By die eiendomsreg is daar sprake van reg van genot, reg van gebruik en reg van beskikking. Uit hierdie terminologie kan ons aflei dat die term eiendom slegs van toepassing is op materiële objekte wat vir menslike beheersing vatbaar is. Van nie-materiële objekte kan mens nie 'n eienaar wees nie, maar "bloot" die reghebbende.

Kultuurverskille
----------------

Een foutiewe opvatting is dat sommige groepe inheemse Noord-Amerikaners die begrip 'eiendom' nie geken het nie. So sou die Indiane Manhattan aan die Nederlanders verkoop het, met die gedagte dat hulle 'n goeie transaksie beklink het, aangesien die grond aan niemand behoort het nie.

In alle kulture kom die begrip van eiendom egter voor, wanneer dit kom by objekte van ekonomiese waarde. Sommige jagtersamelewings in Afrika ken of erken byvoorbeeld nie die eiendom van grond nie, maar wel van waterbronne.

Politiek/filosofie
------------------

Sien ook:

* Individualisme en kollektivisme
* Kapitalisme, maatskappyorde gebaseer op privaateiendom
	+ Liberalisme
	+ Libertynisme
* Sosialisme en kommunisme, maatskappyorde gebaseer op kollektiewe eiendom
	+ Anargisme
	+ Marxisme

*Hierdie artikel is deels vanaf die Nederlandse weergawe vertaal*

|  |  |
| --- | --- |
| Normdata Edit this at Wikidata | 
* BNF: cb11951077q (data)
* GND: 4013793-4
* HDS: 008971
* LCCN: sh85107496
* NARA: 10642012
* NDL: 00574556

 |
Egon Krenz
**Egon Rudi Ernst Krenz** (Duitse uitspraak: [ˈeːgɔn ˈkʁɛnts]; gebore op 19 Maart 1937) is 'n voormalige Oos-Duitse politikus wat gedurende die laaste maande van 1989 die laaste kommunistiese leier van Oos-Duitsland was. Hy het Erich Honecker opgevolg as die algemene sekretaris van die regerende Sosialistiese Eenheidsparty van Duitsland (SED), maar is eers maande later gedwing om te bedank toe die Berlynse Muur geval het.

Gedurende sy loopbaan beklee Krenz 'n aantal prominente posisies in die SED. Hy was van 1984 af Honecker se adjunk, totdat hy hom in 1989 opgevolg het te midde van betogings teen die regering. Krenz slaag nie in sy poging om die kommunistiese regering te ontbind nie, en is gedwing om te bedank enkele weke na die val van die Berlynse Muur. Hy is op 21 Januarie 1990 uit die SED-party geskors. Na die Duitse hereniging in 1990 is hy ses-en-'n-half jaar gevangenisstraf gevonnis weens manslag vir sy rol in die kommunistiese regering. Hy het na sy vrylating uit die tronk laat in 2003 na die klein dorpie Dierhagen in Mecklenburg-Vorpommern getree.
Die **Vos** of **Vossie** (Latyn: *Vulpecula*) is ’n dowwe sterrebeeld in die noordelike hemelruim. Dit is in die laat 17de eeu deur die sterrekundige Johannes Hevelius geskep.

Ruimtevoorwerpe
---------------

Daar is geen sterre met ’n helderheid van meer as 4 mag in die Vos nie. Die helderste ster, Alpha Vulpeculae, is ’n rooi reusester van 4,44 mag wat 297 ligjare van die Aarde af is. Dit is ’n dubbelster en word ook Anser genoem, wat verwys na die gans wat die vossie in sy bek hou.

In 1967 is die eerste pulsar, PSR B1919+21, in die sterrebeeld ontdek deur Antony Hewish en Jocelyn Bell. Die Vos huisves ook HD 189733 b, die naaste planeet buite ons sonnestelsel wat tans deur Nasa se Spitzer-ruimteteleskoop bestudeer word. Op 12 Julie 2007 het die *Financial Times* (Londen) berig dat die chemiese aanduiding van waterdamp in die planeet se atmosfeer bespeur is. Hoewel die planeet se atmosfeertemperatuur, wat hoër as 1 000 °C kan word, dit onbewoonbaar maak, het die ontdekking die hoop laat groei dat water, ’n noodsaaklike komponent vir lewe, in die toekoms op ’n planeet meer soos die Aarde ontdek kan word.

Die Handgewig-newel (Messier 27) is ’n groot, helder planetêre newel wat in 1764 deur die Franse sterrekundige Charles Messier ontdek is as die eerste voorwerp van sy soort. Dit kan op ’n donker nag met ’n goeie verkyker gesien word. Dit word ook soms die Hanger genoem na aanleiding van sy vorm as dit deur ’n verkyker of swakker teleskoop bekyk word. NGC 7052 is ’n spiraalvormige sterrestelsel in die Vos sowat 214 miljoen ligjare van die Aarde af. Dit het ’n stofbaan in sy middel met ’n deursnee van 3 700 ligjare en ’n groot swartkolk van 300 miljoen sonmassas in sy kern. Sterrekundiges glo dit is die oorblyfsels van ’n kleiner sterrestelsel wat met NGC 7052 saamgesmelt het.

Geskiedenis
-----------

Johannes Hevelius het die sterrebeeld in die laat 17de eeu geskep. Die oorspronklike Latynse naam was *Vulpecula cum Ansere* (die **Vossie met die Gans**). Die sterrebeeld is later verdeel in *Anser* en *Vulpecula*. Vandag is dit weer een sterrebeeld, maar die gans word net onthou deur die naam van die helderste ster, Anser.
Kroonprinses Victoria dra 'n wit bloes
'n **Bloes** is 'n lospassende boonste kleed wat voorheen deur werkers, boere, kunstenaars, vroue en kinders gedra is. Dit word gewoonlik by die middellyf of heupe saamgebind (met 'n lyfband of gordel), sodat dit losweg hang oor die draer se liggaam. Deesdae verwys die woord meestal na 'n meisie of vrou se rokhemp maar kan ook verwys na 'n manshemp as dit 'n lospassende styl het (bv. die digterhemde en kossakhemde). Tradisioneel word die term gebruik om te verwys na 'n hemp wat uitbloes of 'n onmiskenbare vroulike voorkoms gee.

Beskrywing en geskiedenis
-------------------------

'n Man en vrou dra digtershemde—'n uniseksbloes geïnspireer deur die Romantiek.
Die bekende *Seinfeld* pofhemp, 'n voorbeeld van 'n digtersbloes.
Bloese word dikwels gemaak van katoen of sydoek en kan 'n kraag en moue hê of nie. Hulle is oor die algemeen meer op maat as 'n eenvoudige gebreide top, en mag vroulike besonderhede bevat, soos 'n das of 'n sagte strikdas aan die nek, of geborduurde versierings.

Kleremakerye bied 'n slanker afwerking van die draer se postuur. Dit word bereik met die naaldwerk van eienskappe soos prinsesnate of dartel in die middel en/of bors.

Bloese (en baie vroue se hemde met knope) het gewoonlik knope omgekeer van dié van manshemde. Dit meen die knope is gewoonlik aan die draer se linkerkant en die knoopsgate aan die regterkant. Die rede hiervoor is onduidelik, en verskeie teorieë bestaan sonder afdoende bewys. Sommige stel voor dat hierdie gewoonte bekendgestel is deur wasserye sodat hulle kon onderskei tussen vroue- en manshemde. Een teorie gee voor dat die tradisie ontstaan het in die Middeleeue as die manifestering van rykdom, deur die aantal knopies wat 'n mens gedra het. 

Terwyl die meeste vroue verkies om die boonste knopie oop te maak vir meer gemak, word 'n paar bloese gemaak vir vroue met losser halslyne sodat die bo-knopie vasgemaak kan word sonder om gemak in te boet, terwyl dit dieselfde aantreklike voorkoms gee.

Sommige vroue heg verskeie knippe en ornamente aan hul bloese oor 'n vasgemaakte knopie vir styl. Sommige van hierdie heg direk na die knopie self, ander weer aan die kraag.

'n Paar soorte bloese het glad nie 'n bo-knopie nie, en die krae word gestileer om oop te wees. Hulle vorm ook deel van 'n paar nasies se tradisionele volkskostuums.
**Blou en Wit** (Hebreeus: כָּחוֹל לָבָן‎ *Kaḥol Lavan*) is 'n liberale en midde-nasionalisties politieke alliansie in Israel. Dit word tans deur Benny Gantz gelei.

Die alliansie is in Februarie 2019 deur die Israeli Veerkragtigheidsparty, Telem en Yesh Atid gestig om in die verkiesing van April 2019 te staan om die destydse Israeli eerste minister Benjamin Netanyahu uit sy amp te verslaan. Blou en Wit definieer homself as 'n pluralistiese alliansie wat alle burgers ongeag hulle politieke en godsdienstige spektrum verteenwoordig. Die frase "blou en wit" verwys na die kleure van die Israeliese vlag en word in die volksmond gebruik om iets as tipies Israelies te beskryf.

Na die verkiesing in Maart 2020, is Benny Gantz, die leier van Blou en Wit, die taak opgelê om 'n nuwe regering te vorm nadat 61 Knesset-lede, 'n meerderheid, vir hom die groen lig gegee het om so te doen. Te midde van die COVID-19-pandemie, is Gantz gekies om as die tussentydse voorsitter van die Knesset te dien terwyl hy met Benjamin Netanyahu onderhandel het om 'n koalisieregering te vorm.

Die gevolg was 'n verbrokkeling van die Blou en Wit alliansie. Yesh Atid en Telem het op 29 Maart 2020 van die alliansie af weggebreek om 'n aparte faksie in die Knesset te vorm. Op 20 April is 'n koalisie-ooreenkoms met Likoed onderteken waarin Netanyahu eers as eerste minister sou dien, en Gantz, leier van Blou en Wit, vanaf Oktober 2021 as eerste minister sou dien, asook om die party ministeriële portefeuljes te gee, soos die minister van verdediging en minister van buitelandse sake.

Hierdie ooreenkoms is egter nooit bereik nie, want die koalisieregering het in Desember 2020 in duie gestort ná 'n groot begrotingsgeskil, wat tot nuwe verkiesings in Maart 2021 gelei het waarin Blou en Wit net agt setels kon wen.
Covid-19-entstof van Moderna.
'n **Covid‑19-entstof** is 'n entstof wat bedoel is om immuniteit te verkry teen die ernstige akute respiratoriese sindroom coronavirus 2 (SARS ‑ CoV ‑ 2), die virus wat die Koronavirussiekte-2019 (Covid-19) veroorsaak. Voor die Covid-19-pandemie was daar gevestigde kennis oor die struktuur en funksie van koronavirusse wat siektes veroorsaak, soos ernstige akute respiratoriese sindroom (Ears) en Midde-Oosterse respiratoriese sindroom (MORS). Hierdie kennis versnel die ontwikkeling van verskillende entstoftegnologieë vroeg in 2020. Op 10 Januarie 2020 is die SARS-CoV-2-genetiese volgorde-data via die GISAID *(**g**lobal **i**nitiative on **s**haring **a**vian **i**nfluenza **d**ata)* gedeel, en teen 19 Maart het die wêreldwye farmaseutiese industrie hulle verbind om entstowwe teen Covid-19 te ontwikkel. Die Covid-19-entstowwe word wyd erken vir hul rol in die vermindering van die verspreiding, voorkom en dood wat deur Covid-19 veroorsaak word.

In fase III-proewe het verskeie Covid-19-entstowwe die doeltreffendheid van tot 95% getoon om simptomatiese Covid-19-infeksies te voorkom. Vanaf Junie 2021 word 19 entstowwe deur ten minste een nasionale regeringsowerheid vir openbare gebruik goedgekeur: twee RNS entstowwe (Pfizer–BioNTech en Moderna), nege konvensionele geïnaktiveerde entstowwe (BBIBP-CorV, Chinese Academy of Medical Sciences, CoronaVac, Covaxin, CoviVac, COVIran Barakat, Minhai-Kangtai, QazVac, en WIBP-CorV), vyf virale vektor-entstowwe (Sputnik Light, Sputnik V, Oxford–AstraZeneca, Convidecia, en Johnson & Johnson), en drie proteïen-subeenheid-entstowwe (EpiVacCorona, Soberana 02 en RBD-Dimer). In totaal is 308 entstofkandidate in Maart 2021 in verskillende stadiums van ontwikkeling, met 73 in kliniese navorsing, waaronder 24 in Fase I-proewe, 33 in Fase I-II-proewe en 16 in Fase III-ontwikkeling.

Baie lande het gefaseerde verspreidingsplanne geïmplementeer wat diegene met die grootste risiko vir komplikasies, soos bejaardes, en diegene met 'n hoë risiko vir blootstelling en oordrag, soos gesondheidswerkers, prioritiseer. Tussentydse gebruik van enkelvoudige dosisse word oorweeg om die inenting na soveel mense moontlik uit te brei totdat die beskikbaarheid van entstof verbeter.

Op 3 Julie 2021 is 3,19 miljard dosisse Covid-19-entstof wêreldwyd toegedien op grond van amptelike verslae van nasionale gesondheidsinstansies. AstraZeneca verwag om 3 miljard dosisse in 2021 te produseer, Pfizer–BioNTech 1,3 miljard dosisse, en Sputnik V, Sinopharm, Sinovac en Johnson & Johnson elk 1 miljard dosisse. Moderna mik vir die produksie van 600 miljoen dosisse en Convidecia vir 500 miljoen dosisse in 2021. Teen Desember 2020 was meer as 10 miljard dosisse van entstof deur lande voorafbestel, met ongeveer die helfte van die dosisse wat deur lande met 'n hoë inkomste gekoop is, en wat 14% van die wêreldbevolking uitmaak.
Die sonstralingspektrum by bopunt van atmosfeer, op 'n lineêre skaal en met die golfgetal aangedui.
Die **sonkonstante** (***GSC***) is 'n fluks wat die gemiddelde elektromagnetiese straling van die Son per eenheidsoppervlakte meet. Dit word gemeet op 'n oppervlak loodreg met die strale, 1 AE van die Son (rofweg die afstand van die Son na die Aarde).

Die sonkonstante sluit straling oor die hele elektromagnetiese spektrum in. Dit word per satelliet gemeet op sowat 1,361 kilowatt per vierkante meter (kW/m2) by sonminimum (die tyd in die 11-jarige sonsiklus wanneer die aantal sonvlekke minimaal is) en sowat 0,1% groter (rofweg 1,362 kW/m2) by sonmaksimum.

Die sonkonstante is nie 'n vasgestelde konstante soos die konstante van Planck of die ligsnelheid nie. Dit is 'n gemiddelde, wisselende waarde. In die afgelope 400 jaar het dit met minder as 0,2 persent verander. Miljarde jare gelede was dit aansienlik laer.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Goldfish** is 'n elektronika- en dance-musiekgroep vanuit Kaapstad (Suid-Afrika) en bestaan uit Dominic Peters en David Poole. Hulle skep dance-musiek met elemente van jazz en Afrika-musiek en kombineer regstreekse instrumente soos die kontrabas, saxofoon, sintetiese klaviere, dwarsfluit en stem met samplers, effekte en sintetiseerders. Hulle het al vele internasionale elektronika-handelinge se konserte geopen, waaronder Basement Jaxx, Fatboy Slim, Mr Scruff, Audio Bullys, Paul van Dyk, Pete Tong, en Stereo MC's. In 2009 het hulle 'n rekord gestel deur agt nominasies vir die Suid-Afrikaanse Musiektoekennings te ontvang, vir onder andere Beste Duo of Groep en Album van die Jaar. Hulle het die toekennings vir die Beste Vervaardiger en Beste Dance-album ontvang.

Diskografie
-----------

* *Caught in the Loop* (2006)
* *Pure Pacha* (2008)
* *Perceptions of Pacha* (2008)
* *Perceptions of Pacha REMIXED* (2009)
* *Get Busy Living* (2010)
* *GoldFish* (2012)
* *Three Second Memory* (2013)
* *Late Night People* (2017)
Buiteaansig (2010)
Die Corn Exchange se interieur met drie vlakke en die glasdak in 2010
Winkels
**Leeds Corn Exchange** is 'n Victoriaanse sakegebou in die middestad van Leeds, Wes-Yorkshire, Engeland wat deur die argitek Cuthbert Brodrick (1821–1905) ontwerp en in 1864 voltooi is. Die gebou, wat onder die mooiste voorbeelde van Victoriaanse boukuns in die Verenigde Koninkryk gereken word, het oorspronklik as graanbeurs gedien, maar is in die 1980's omgeskep in 'n winkelsentrum. Dit is een van slegs drie Victoriaanse graanbeurse wat deesdae steeds vir handelsdoeleindes gebruik word.

Geskiedenis
-----------

Die geskiedenis van formele graanhandel in Leeds strek terug tot in die 17de eeu. Die destydse graanmark was aan die bopunt van Briggate, tussen Market Cross en New Street (tans New Briggate), geleë. Die groeiende handel het die bou van 'n nuwe graanbeurs noodsaaklik gemaak, maar ook die gebou het teen die middel van die 19de eeu geblyk om te klein te wees.

In 1860 is die voorstel gemaak om 'n nuwe graanbeurs op te rig waarvoor die Skotse *Edinburgh Corn Exchange* as voorbeeld sou dien. Die Edinburgse graanbeurs het oor 'n groot sentrale ruimte beskik waar graanboere en -handelaars hul transaksies kon sluit. Brodrick se ontwerp vir Leeds het voorsiening gemaak vir 'n soortgelyke sentrale ruimte wat deur 56 kantore omring is. Toegang tot die kantore is verleen deur booggange waarvan sommige na die interieur en ander na buite gelei het. Graanvoorrade is in die gebou se kelder gestoor. 'n Tyd lank het die beurs ook as hoofkwartier vir Leeds se brandweer gedien.

Die ovale vorm van Leeds se graanbeurs is geïnspireer deur die Romeinse Colosseum, terwyl 'n ander antieke Romeinse gebou, die Panteon, as voorbeeld vir die groot elliptiese koepeldak gedien het.
Natalie du Toit (middel), saam met die Australiese swemmers Annabelle Williams en Ellie Cole, nadat hulle tydens die Paralimpiese Somerspele 2008 in Beijing medaljes gewen het
**Natalie du Toit** OIG OIS (gebore op 29 Januarie 1984 in Kaapstad) is 'n bekende Suid-Afrikaanse swemmer.

2004 Paralimpiese Spele
-----------------------

Sy het vyf goue medaljes tydens die Paralimpiese Somerspele van 2004 verower.

2008 Olimpiese- en Paralimpiese Spele
-------------------------------------

Du Toit het gekwalifiseer om aan die Olimpiese Somerspele 2008 deel te neem saam met "normale" atlete. Daarby word sy die eerste vroulike geamputeerde atleet wat vir die Olimpiese Spele kwalifiseer. Tydens die Spele behaal sy 'n 16de plek (uit 25 swemmers) met 'n tyd van 2 uur 49,9 sekondes in die 10 km swemmaraton. Haar tyd is min of meer 'n minuut-en-'n-half stadiger as dié van die wenner, die 19-jarige Rus, Larisa Ilchenko.

Sy het ook die voorreg gehad om die Suid-Afrikaanse vlag in die Beijing Nasionale Stadion tydens beide die openingseremonies van die 2008 Olimpiese en Paralimpiese Spele in te dra. Sy was die eerste atleet in die geskiedenis van die moderne Spele wat die eer te beurt geval het.

Op die eerste dag van die Paralimpiese Spele het sy reeds haar eerste goue medalje in die 100 m vlinderslag ingepalm.

2012 Paralimpiese Spele
-----------------------

Du Toit wen Suid-Afrika se eerste goue medalje in die 100 m-vlinderslag (S9) met 'n tyd van 1:09:30.
Die pit van 'n perske
'n **Steenvrug** of **pitvrug** is 'n vrug met 'n groot harde saad daarbinne. Hierdie saad word soms 'n pit genoem. Voorbeelde van steenvrugte is perskes, pruime en kersies. Hierdie vrugte is meestal smaaklik en word dikwels as voedsel gebruik.

Japanse wynbessie
'n Steenvrug het 'n binnewand wat die endokarp genoem word. Hierdie endokarp bestaan uit 'n pitwand. Voorbeelde van sulke pitwande is te vinde in 'n kersiepit, pruimpit, lemoenpit, okkerneut of in braampitjies. Binne die pit (die "steen") sit die eintlike saad.

Rondom die endokarp sit die meestal vlesige mesokarp wat op sy beurt omgewe is van 'n vrugskil, die eksokarp. By die kokosneut, ook 'n steenvrug, is die mesokarp nie vlesig nie, maar veselrig.

'n Versamelsteenvrug, soos by die braam, framboos of Japanse wynbessie, is saamgesteld uit talryke vrye vrugbeginsels van één blom, wat afsonderlike steenvruggies vorm. Hierdie vruggies sit dus op dieselfde blombasis en word omgewe van één kelk.

Allergiese reaksies op steenvrugte is bekend. In meeste gevalle is 'n kruisallergie vir stuifmeel 'n faktor.
Kew-paleis, ook bekend as die Hollandse Huis.
**Kew-paleis** (Engels: *Kew Palace*) is ’n Britse paleis in die Kew- Botaniese Tuin aan die oewer van die Teemsrivier in Londen. Daar het minstens drie paleise gestaan, waarvan die laaste twee definitief as Kew-paleis bekend was. Geen rekord van die eerste paleis het behoue gebly nie. Die huidige Kew-paleis is die tweede paleis wat gebou is; dit is oop vir die publiek. Dit word versorg deur ’n onafhanklike welsynorganisasie wat geld kry van die regering en die koningin.

Die drie paleise
----------------

’n Tekening deur William Westall van die Nuwe Paleis, 1823.
Nie veel is van die eerste paleis bekend nie, behalwe dat koningin Elizabeth I dit aan Robert Dudley, haar kindertydvriend en gunsteling, gegee het.

Die tweede paleis, die sogenaamde Ou Paleis of Hollandse Huis, is in 1631 deur Samuel Fortrey laat bou. Dit het die eiendom geword van Samuel Molyneux, die sekretaris van koning George II. Die koningsgesin het dit van 1734 af gehuur en koning George III het dit in 1781 van die destydse eienaars gekoop.

Die derde paleis is deels deur George III ontwerp, en die res deur James Wyatt. Bouwerk aan die "Nuwe Paleis" het in 1802 begin, naby die Kew-paleis. Die styl het nie baie lof ontlok nie en het nie in die smaak van George IV, destyds die kroonprins, geval nie. In 1828 het die parlement gelas dat die gebou gesloop word en sommige dele is in ander koninklike wonings aangebring.

Die trap is later in Buckingham-paleis gebruik.

Restorasie van die Kew-paleis
-----------------------------

Die tweede gebou is die een wat vandag nog bestaan. Ondanks sy naam is dit eerder die grootte van ’n herehuis. Dit is in 2006 weer aan die publiek oopgestel ná ’n 10 jaar lange restourasie.
**Willem Cornelis Janse van Rensburg** (Beaufort-Wes, 16 Mei 1818 – Rustenburg, 13 Julie 1865) was die tweede voorsitter van die Uitvoerende Raad van die Zuid-Afrikaansche Republiek (Transvaal) ten tyde van die Transvaalse Burgeroorlog.

Van Rensburg is naby Beaufort-Wes gebore. Hy was die seun van Hendrik Janse van Rensburg en sy tweede vrou, Martha Magdalena Oosthuizen. Hy trou in 1838 met Elizabeth Maria Jacoba du Plessis (31 Oktober 1819 – 6 Augustus 1895).

Van Rensburg se graf in die Helde-akker in Pretoria.
Van Rensburg maak die Groot Trek mee en oorleef die moorde in Natal, waarna hy homself in die Transvaal vestig. Hy was van 18 April 1862 tot 23 Oktober 1863 die waarnemende voorsitter vir Marthinus Wessel Pretorius en van 23 Oktober 1863 tot 10 Mei 1864 die voorsitter. Hy het 'n belangrike rol in die vereniging van die voormalige Lydenburg Republiek met die ZAR gespeel. Hy het ook vir Pretorius gesteun toe hy probeer het om die ZAR en die Oranje-Vrijstaat te verenig.

Sy voorsitterskap was egter van korte duur. Hy is reeds in April 1863 as die tweede president van die ZAR verkies, maar het geweier om die ampseed af te lê. 'n Tweede verkiesing moes gehou word, waartydens hy 1106 stemme teenoor Pretorius se 1065 stemme ontvang het. Hierna aanvaar hy die posisie en lê die eed op 23 Oktober 1863 af. Pretorius se ondersteuners het nie die uitslag aanvaar nie, wat op 'n burgeroorlog uitgeloop het. Toe die gevegte in Januarie 1864 ten einde kom, is nog 'n presidensiële verkiesing gehou, waartydens Pretorius herkies en op 9 Mei 1864 ingesweer is.

Van Rensburg sterf in Julie 1865 en is op sy plaas in Rustenburg begrawe. In Augustus 1974 is hy deur afstammelinge in die Helde-akker in Pretoria herbegrawe.


|
|  |
|
| Voorafgegaan deurStephanus Schoeman | **Staatspresident van die Zuid-Afrikaansche Republiek**18 April 1862 – 10 Mei 1864 | Opgevolg deur**Marthinus Wessel Pretorius** |

|  |  |
| --- | --- |
| Normdata Edit this at Wikidata | 
* LCCN: no2003022358
* SNAC: w6xw8hw2
* VIAF: 26748010
* WorldCat Identities: lccn-no2003022358

 |
Katherine Routledge, omstreeks 1919.
Juan Tepano.
**Katherine Maria Routledge** (gebore **Pease**; 11 Augustus 1866 – 13 Desember 1935), was ’n Britse argeoloog en antropoloog wat in 1914 die eerste ware opname van Paaseiland gedoen, maar nie voltooi het nie.

Ná die Anglo-Boereoorlog het sy saam met ’n komitee na Suid-Afrika gereis om ondersoek in te stel na die hervestiging van ongetroude werkende vroue van Engeland in Suid-Afrika. In 1906 is sy met William Scoresby Routledge getroud. Die egpaar het in 1910 tussen die Kikuyu van die destydse Brits-Oos-Afrika gaan bly en saam ’n boek oor hul navorsing gepubliseer met die titel *With A Prehistoric People*.

Paaseiland
----------

Die *Mana* by Paaseiland, 1914.
In 1910 het die Routledges besluit om hul eie ekspedisie na Paaseiland te reël. Hulle het op 29 Maart 1914 met die skoener *Mana* by Paaseiland gearriveer. Hulle het ’n basiskamp by Mataveri en by Rano Raraku gehad en ook Orongo en Anakena verken. Met die hulp van ’n eilandbewoner met die naam Juan Tepano het Routledge die plaaslike bevolking ondervra en ’n katalogus opgestel van die *moai* (reusestandbeelde) en *ahu* (steenplatforms waarop hulle staan). Hulle het meer as 30 moai uitgegrawe, die stamoudstes in hul kolonie vir melaatses noord van Hanga Roa besoek en verskeie legendes en oorlewerings neergeskryf, onder meer dié van Hotu Matu'a, die voëlmankultus, clan-name en die rongorongo-skrif.

Die egpaar het die eiland in Augustus 1915 verlaat en teruggekeer huis toe. Sy het in 1919 haar bevindings gepubliseer in die gewilde reisboek *The Mystery of Easter Island*. Honderde van die voorwerpe wat sy en haar man ontdek het, is nou in die Pitt Rivers-museum in Oxford en die Britse Museum in Londen.

Gesondheid
----------

Routledge het na berig word aan paranoïede skisofrenie gely. Ná 1925 het dit vererger – sy het Scoresby uit haar huis in Hyde Park geskop en haarself binne-in toegesluit. In 1929 het Scoresby en haar familie haar in ’n psigiatriese hospitaal laat opneem. Sy is in 1935 daar dood.
**Buyelekhaya Zwelinbanzi Dalindyebo a Sabata** (gebore 1964; r. sedert Mei 1989) is die koning van die abaThembu in Suid-Afrika. Sy lofnaam is *Zwelibanzi*. Hy is die seun van die vorige koning, Sabata Jonguhlanga Dalindyebo, 'n afstammeling van die amaHala-dinastie, en tans die regeerder van die bakaDalindyebo-bloedlyn.

In Mei 2005 is hy aangekla van bedrog, moord, poging tot moord, ontvoering en brandstigting by die Mthatha Hooggeregshof, en is tans besig om teen 'n 15-jaar vonnis te appelleer. Die aanklagte is aanhangig gemaak nadat hy tussen 1995 en 1996 geweld teen sy onderdane in 'n klein dorpie naby Mthatha gebruik het. In Desember 2009 het Buyelekhaya gedreig om van Suid-Afrika af te skei, en twee-derdes van die land se grondgebied met hom te neem. Die afskeidingstender het blykbaar gekom nadat pres. Jacob Zuma geweier het om by die koning se geskille in te gryp. Die afskeiding is later opgeskort, maar hy eis R 900 miljoen van die regering en 'n verdere R 80 miljard vir sy stam vir die vernedering wat die kriminele verhoor veroorsaak het.
Die ***National Trust for Scotland for Places of Historic Interest or Natural Beauty***, algemeen bekend as die ***National Trust for Scotland*** (Skots-Gaelies: *Urras Nàiseanta na h-Alba*) is 'n Skotse bewaringsorganisasie. Met 'n ledetal van meer as 380 000 is dit die grootste organisasie in Skotland. Die *National Trust for Scotland* beskryf homself as 'n "bewarings- en welwillendheidsorganisasie wat Skotland se natuur- en kulturele erfenis beskerm en bekendstel sodat huidige en toekomstige generasies dit kan geniet".

Die Trust besit en bestuur sowat 130 eiendomme en 76 000 hektaar (of 760 km2) se grond, insluitende kastele, herehuise, historiese monumente en wonings, tuine en afgeleë landelike gebiede. Sy doelwitte is vergelykbaar met dié van sy susterorganisasie, die *National Trust* in Engeland, Wallis en Noord-Ierland, en ander internasionale bewaringsorganisasies.

Die NTS op die Afrikaanse Wikipedia
-----------------------------------

Herehuise

---

* Pollok House, Glasgow

Kastele

---

* Crathes-kasteel naby Banchory in Aberdeenshire

Natuurreservate

---

* Glen Coe
**Caspar David Friedrich**  

**Duitse skilder en tekenaar**  
  


---

**Kunsstroming**  

Vroeë Romantiek  
  


---

**Beduidende werke**  
  

  

*Der Mönch am Meer*  
  
  
  
*Die Lebensstufen*

**Caspar David Friedrich** (\* 5 September 1774 in Greifswald; † 7 Mei 1840 in Dresden) was een van die beduidendste skilders en tekenaars van die vroeë Romantiese skilderkuns waarop hy saam met Philipp Otto Runge beslissende invloed uitgeoefen het. 

Friedrich het sy opleiding as kunstenaar aan die Kopenhaagse Akademie ontvang en was sedert 1798 in Dresden werksaam. Hier het hy met die skilder Philipp Otto Runge en leidende verteenwoordigers van die literêre Romantiek in aanraking gekom.

Baie van Friedrich se werke is natuur- en landskapstonele met 'n dikwels swaarmoedige inslag en metafisies-transendente karakter. Ten opsigte van hul strenge komposisie is sy werke sterk deur Klassisistiese landskapskilderye beïnvloed. Wording en vergaan staan sentraal in sy skilderkuns, waarby sy motiewe meestal simboliese gehalte het - jaargetye, natuurverskynsels, bouvalle en die mens, wat as eenling teenoor die oorweldigende natuur staan, word as allegorie van die menslike lewe uitgebeeld.

Friedrich se simboliek was rigtingwysend vir die 19de eeuse skilderkuns. Sy hoofwerke sluit *Kreuz im Gebirge* (*Tetschener Altar*, 1808), *Der Mönch am Meer* ("Die monnik by die see", 1810), *Kreidefelsen auf Rügen* ("Krytrotse op Rügen", omstreeks 1818), *Das Eismeer* (ook bekend as *Die gescheiterte Hoffnung*, 1824) en *Die Lebensstufen* (omstreeks 1834) in.

|  |  |
| --- | --- |
| Normdata Edit this at Wikidata | 
* BIBSYS: 90062766
* BNE: XX947693
* BNF: cb12300916t (data)
* GND: 118535889
* ISNI: 0000 0001 0855 1681
* LCCN: n79059754
* MusicBrainz: 1eed464d-5e84-4859-9a99-065260458d90
* NDL: 00620688
* NKC: jn20011018087
* NLA: 35104582
* NLG: 196000
* NLI: 000253222
* NLP: A11788707
* NTA: 068772513
* RKD: 29498
* SELIBR: 187508
* SNAC: w60p1kqj
* SUDOC: 031876129
* Trove: 827798
* ULAN: 500116242
* VIAF: 12145857793223021180
* WorldCat Identities: lccn-n79059754

 |
***Meiolania*** ("klein swerwer") is ’n genus van die skilpad uit die Oligoseen tot die Holoseen wat sowat 2 000 jaar gelede uitgesterf het.

Beskrywing
----------

*M. platyceps* van voor.
Die vorm van *Meiolania* se skedel was ongewoon, met baie knop- en horingagtige uitsteeksels. Twee groot horings het na die kante gewys en daarom is die totale breedte van die skedel 60 cm. Dit sou die dier verhinder het om sy kop heeltemal in sy dop te trek. Die stert is deur gepantserde ringe beskerm en het doringagtige uitsteeksels op die punt gehad.

Die skilpad was taamlik groot: sowat 2,5 m lank. Dit was die tweede grootste bekende skilpad – net *Megalochelys atlas* van Asië, wat in die Pleistoseen voorgekom het, was groter. *Meiolania* het in Australië, Lord Howe-eiland, Nieu-Kaledonië en Vanuatu voorgekom.

Die dier was ’n plantvreter. Omdat oorblyfsels wat in 1925 bekend was, naby strande ontdek is, is geglo dit was ’n seeskilpad. Dit is egter nou bekend dat *Meiolania* op land voorgekom het.
Die meeste **lande van die wêreld** het **verskillende name** in verskeie tale. Party lande het ook naamsveranderings weens staatkundige of ander redes ondergaan. Hierdie artikel poog daarin om alle ander bekende name vir alle nasies, lande en oppermagtige (soewereine) state weer te gee. Dit laat geen ruimte vir enige mening omtrent die "oorspronklike", "amptelike", "werklike", of "juiste" benaming vir enige land nie.

Lande word alfabeties deur hul **tans bekendste naam in Afrikaans** gelys. Elke Afrikaanse naam word opgevolg deur sy tans bekendste eweknie in ander tale, en word ook in alfabetiese volgorde volgens naam en taal gelys (ongeag die uitspraak). Waar geskiedkundige en/of wisselvorms gebruik word, word dit so aangedui. Buitelandse benamings wat met Afrikaans ooreenstem word ook gelys, om die vraag "Hoe heet die naam in...?" te beantwoord.

Die name moet as volg neergepen word: tale wat die Latynse alfabet gebruik, moet as "**Naam** (taal)" geskryf word, byvoorbeeld, "**Afeganistão** (Portugees)", en volgens die Afrikaanse alfabetiese volgorde gelys word. Tale wat ander skrifstelsels gebruik, moet as "**Verlatynsing** – oorspronklike skrif (taal)" uitgedruk word, byvoorbeeld "**Argentine** - אַרגענטינע (Jiddisj)", en ook volgens die Latynse skryfstelsel in alfabetiese volgorde verskyn.

Vanweë die grootte word hierdie artikel in vier dele verdeel:

* Lys van landname in verskeie tale (A-C)
* Lys van landname in verskeie tale (D-I)
* Lys van landname in verskeie tale (J-P)
* Lys van landname in verskeie tale (R-Z)
**Casparus Barlaeus** (Antwerpen, 12 Februarie 1584 - Amsterdam, 14 Januarie 1648) was 'n beduidende Nederlandse humanis, skrywer, teoloog, historikus en digter. Hy latiniseer sy Nederlandse naam Caspar van Baerle in "Casparus Barlaeus".

Caspar van Baerle was die seun van Caspar van Baerle (griffier en later rektor van die Latynse skool in Zaltbommel) en Cornelia Eerdewijns. Hy het in teologie gestudeer aan die Universiteit van Leiden en geneeskunde aan die Universiteit van Caen. In 1641 word hy professor in filosofie in Amsterdam. Sy latynse digkuns is hoog aangeslaan. Hy was 'n groot bewonderaar van Johan Maurits, wie se biografie hy geskryf het en hy het met onder meer Descartes gekorrespondeer.

Teen die einde van sy lewe het Barlaeus aan ernstige depressie gelei en drogbeelde gesien. Die vermoede bestaan dat hy selfmoord gepleeg het deur in 'n waterput te spring omdat hy gedink het dat hy van strooi was en aan die brand geslaan het.

Werke deur Barlaeus
-------------------

* 1625 - Manes Auriaci
* 1628 - Hymnus ad Christum
* 1628 - Poemata
* 1639 - Medicea hospes
* 1647 - Rerum in Brasilia et alibi gestarum (Die biografie van Johan Maurits)
* 1651 - Verskeie Nederduitse gedigte
* 1643 - Faces augustae (beroemde huwelike)